શુક્રવારે શહેરની ટોચની ફાઈવસ્ટાર અને થ્રીસ્ટાર હોટલ્સ પાલિકાના આરોગ્ય વિભાગની ઝપટે ચઢી હતી. તાજ, ટીજીબી, જીંજર, લોર્ડ્ઝ પ્લાઝા જેવી છ મુખ્ય હોટલના કિચનમાં તપાસ કરાઈ હતી. તમામ હોટલ્સમાંથી મળીને કુલ 11 જેટલા ખાદ્યપદાર્થના નમૂના લેવાયા હતાં. નમૂનાઓને લેબોરેટરીમાં મોકલવામાં આવ્યા હતાં. ટોચની આવી હોટલને એકાએક સપાટામાં લેતા શહેરમાં હોટલ અને રેસ્ટોરન્ટના વ્યવસાય સાથે સંકળાયેલા લોકોમાં સળવળાટ ફેલાયો હતો. જોકે, આ ઓપરેશન માત્ર સુરત પુરતું નહીં પણ રાજ્યવ્યાપી હોવાનું કહેવાય છે. અમદાવાદ, રાજકોટ અને વડોદરા જેવા શહેરોમાં પણ આવી ટોચની ફાઈવસ્ટારથી થ્રી સ્ટાર લેવલની હોટલ્સમાં દરોડા પડાયા હતાં.